SKRIFTLIG FORESPØRGSEL E-0128/02

af Alexandros Alavanos (GUE/NGL) til Kommissionen

(1. februar 2002)

Om: Tilbageholdelse af støtte fra EUGFL til fordel for tredjeparter

Agrotiki Trapeza tis Elladas (den græske landmandsbank), gennem hvilken producenterne obligatorisk modtager den støtte, som udbetales fra EUGFL, kræver af disse producenter, at de giver banken bemyndigelse til at tilbageholde en del af denne støtte med henblik på betaling af eventuel gæld, som de måtte have til banken eller landbrugssammenslutningerne.

Til trods for, at denne tilbageholdelse af midler tilsyneladende sker med støttemodtagernes samtykke, foreligger der en mængde klager fra såvel producenter som producentsammenslutninger, ifølge hvilke dette samtykke i realiteten er blevet fremtvunget på baggrund af de støtteberettigedes økonomiske afhængighed af ATE (landmandsbanken) og landbrugssammenslutningerne.

Under henvisning til, at såvel Kommissionen som Revisionsretten gentagne gange har besluttet, at den støtte, der udbetales fra EUGFL, under ingen omstændigheder må tilbageholdes til andre formål, bedes Kommissionen besvare følgende:

1. Mener Kommissionen, at den indirekte tilbageholdelse af støtte fra de støtteberettigede producenter, som ATE praktiserer, er forenelig med Kommissionens afgørelser om udbetaling af den ubeskårede støtte? Hvorledes agter Kommissionen at imødegå spørgsmålet?

2. Har producenten ret til at nægte at underskrive den bemyndigelse, som afkræves ham med henblik på tilbageholdelse af støtten til betaling af eksisterende eller fremtidig gæld?

Svar afgivet på Kommissionens vegne af Franz Fischler

(14. marts 2002)

1. Hvad angår den græske landmandsbanks (ATE) tilbageholdelse af støtte fra Den Europæiske Udviklings- og Garantifond for Landbruget (EUGFL) til dækning af bankens tilgodehavender henvises der til, at Domstolen i sag C-132/95(1) fastholdt, at selv om det i artikel 15, stk. 3, i Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder(2) er fastsat, at de i forordningen omhandlede beløb skal udbetales til støttemodtagerne fuldt ud, så har modregning af en medlemsstats tilgodehavender i godtgørelser, som udbetales i henhold til ovennævnte forordning, ikke til følge, at støttebeløbet nedsættes.

Hvad angår ATE's tilbageholdelse af EUGFL-støtte til dækning af landbrugskooperativers tilgodehavender er Kommissionen af den opfattelse, at der ikke er tale om overtrædelse af EF-bestemmelserne, hvis de græske myndigheder ikke tvinger landets producenter til at acceptere, at en del af EUGFL-støtten tilbageholdes af ATE til det nævnte formål. I den forbindelse gøres der opmærksom på, at de græske myndigheder har informeret Kommissionen om, at tilbageholdelserne foretages af producentorganisationerne over for medlemmerne på grundlag af en beslutning, der er truffet på deres generalforsamlinger, dvs. tilbageholdelserne er resultatet af en privatretlig aftale.

Endvidere fremgår det af en EUGFL-revisionsberetning af 12. november 2001 (ref. nr.: FA/20a/GR) efter et kontrolbesøg i Grækenland fra 5.-8. november 2001, at det ifølge et fællesministerielt cirkulære af 22. oktober 2001 kræves, at de støtteberettigede skal have indbetalt den fulde støtte på deres bankkonto. For produktionsåret/høsten 2001 blev de støtteberettigede anmodet om at give oplysninger om deres bankkonto. Kontrolteamet blev informeret om, at fra 1. januar 2002 blev ansøgninger ikke accepteret, medmindre der var oplyst kontonummer. Det blev forsikret, at de støtteberettigede frit kunne vælge bank. Der er planlagt yderligere EUGFL-kontrolbesøg for at følge op på denne og andre sager.

2. Svaret på det det ærede medlems andet spørgsmål er ja.

(1) Bent Jensen og Korn- og Foderstofkompagniet A/S mod Landbrugsministeriet EF-Direktoratet. Sag C-132/95, SML 1998, s. I-2975.

(2) EFT L 181 af 1.7.1992.